رووداو- هەولێر
بەرپرسانی تەندروستی لە تەکساس رایدەگەیێنن پێنج حاڵەتی نوێی تووشبوون بە سوورێژە تۆمارکران، کە چواریان لە تەمەنی خوار دوو ساڵانن.
دانا بێکهام، پسپۆڕی تەندروستی گشتی لە تەکساس دەڵێ جگە لەو پێنج حاڵەتەی تۆمارکراون، گومان لە شەش نەخۆشیی دیکەش دەکرێت، کە ئێستا لەژێر پشکنیندان، ئەوە جگە لەوەی لە ئەمریکا تاوەکو ئێستا زیاتر لە پەنجا حاڵەتی دیکە تۆمارکراون.
دانا بێکهام، پسپۆڕی تەندروستی گشتی لە تەکساس دەڵێت: "ئێمە تیمێكی پسپۆرانی تەندروستی کۆمەڵگەمان هەیە کە کاردەکەن و بەدواداچوون دەکەن بۆ دۆزینەوەی ئەوانەی کە لەگەڵ حاڵەتە تووشبووەکان بەریەککەوتنیان هەیە، ئێمە چاودێریان دەکەین، بۆ ئەوەی بزانین کە بەریەککەوتنیان لەگەڵ تووشبووان هەیە یان نیشانەکانی تووشبوون دەزانن، ئەگەر هەر یەک لە نیشانەکانیان هەبێت، ئەوا پێویستە سەردانی پسپۆڕێكی تەندروستی بکەن و چاودێرییان بکات، منداڵان و بەتایبەت ئیەوانەی تەمەنیان لەخوار دوو یان سێ ساڵانە و کوتانی دووەمی سوورێژەیان بۆ نەکراوە لە مەترسیدان، ئەوان تەنانەت ئەگەر کوتانی یەکەمیشیان بۆ کرابێت لە مەترسیدان و چونکە جەستە لەگەڵ جاری دووەمی پێکوتەکە دژەتەنەکان دروستدەکات، ئەوە دەرکەوتووە لەگەڵ ژەمە دەرمانی دووەم، جەستە سیستەمی بەرگری بەهێز دەبێت، بۆ لانیکەم 98% دژی ڤایرۆسەکە".
بەرپرسانی تەندروستی لە ئەمریکا دەڵێن باشترین کار کە بکرێت بۆ دوورخستنەوەی منداڵان لە سوورێژە، کوتانی بەردەوامیان، روونیدەکەنەوە ڤایرۆسە خێرا بڵاوبووەوەکە لە ساڵی 2000ەوە لە ئەمریکا لەڕێگەی کوتانی بەردەوام بنەبڕ کرابوو، بەڵام ئێستا لە هەندێك شوێن دەستی بەبڵاوبوونەوە کردووە.